– Сапраўды, грудное малако – ідэальная ежа для кожнага немаўляці. Яно не толькі забяспечвае яго ўсім неабходным для росту і развіцця, але і спрыяе выпрацоўцы імунітэту супраць многіх хвароб. Асабліва карыснае першае малако – малозіва – дзякуючы вялікаму ўтрыманню ў ім бялкоў і тлушчарастваральных вітамінаў, а таксама антыцелаў да многіх інфекцый. Кармленне грудзьмі станоўча адлюстроўваецца і на здароўі маці – яна мае значна меншую рызыку захварэць на рак малочнай залозы, яечнікаў і маткі, а падчас працэсу кармлення вылучаюцца гармоны, адказныя за добры настрой у матулі. Таму як урач я вітаю жаданне Ірыны і ўсім маладых мам карміць грудзьмі і сцвярджаю, што практычна ўсе жанчыны здольныя на гэта – проста не ва ўсіх адразу атрымліваецца. Кажу “практычна ўсе”, бо існуюць выпадкі, на шчасце, даволі рэдкія, калі дзеці не могуць ці не павінны ўжываць грудное малако (выпадкі звязаныя як з некаторымі хваробамі немаўляці, так і хваробамі маці). Акрамя таго, ёсць невялікі працэнт жанчын з пярвічнай гіпагалактыяй – станам, для якога характэрна паніжэнне секрэторнай дзейнасці малочных залоз у час лактацыі. Іншымі словамі, гэта тая сітуацыя, калі малака ў грудзях мала, і нічога з гэтым не зробіш. Паўтаруся, такіх жанчын няшмат – не больш за 5%, а ў астатніх выпадках зніжэнне лактацыі выклікаецца рознымі прычынамі, на якія яшчэ можна паўплываць.